Ռեյչել Մեդոու

Ռեյչել Մեդոու (անգլ.՝ Rachel Anne Maddow, ապրիլի 1, 1973(1973-04-01), Castro Valley, Կալիֆոռնիա, ԱՄՆ), ամերիկացի հաղորդավարուհի և քաղաքական մեկնաբան։ Air America ցանցով հեռարձակվող The Rachel Maddow Show ռադիոհաղորդման և MSNBC-ով հեռարձակվող համանուն գիշերային հեռուստաշոուի հեղինակն է։ Եղել է «Հետհաշվարկ Քեյթ Օլբերմենի հետ» (Countdown with Keith Olbermann) և «Սպիտակ տան մրցավազքը» (Race for the White House) ծրագրերի հաղորդավարուհին։ Մեդոուն դարձել է առաջին բաց լեսբուհի հաղորդավարուհին, որն ամուր հաստատվել է նորությունների փրայմ-թայմ թողարկումներում։
Իր քաղաքական հայացքների մասին հարցին Ռեյչելը պատասխանել է. «Ես անկասկած լիբերալ եմ և գրեթե լիովին համաձայն եմ Էյզենհաուերի դարաշրջանի Հանրապետական կուսակցության քաղաքականության հետ»։


== Կենսագրություն ==
Մեդոուն ծնվել է 1973 թվականի ապրիլի 1-ին Կալիֆոռնիա նահանգի Կաստրո Վալի քաղաքում։ Նրա հայրը՝ Ռոբերտ Մեդոուն, ԱՄՆ ռազմաօդային ուժերի նախկին կապիտան է, որը պաշտոնաթող Է եղել Մեդոուի ծնվելուց մեկ տարի առաջ և հետագայում փաստաբան է դարձել, իսկ մայրը՝ Էլեյն Մեդոուն (Հոսե), Կանադայի Նյուֆաունդլենդից դպրոցական ծրագրի ադմինիստրատոր է։ Ռեյչելի հայրն ունի ռուս-հոլանդական արմատներ, իսկ մայրը՝ անգլո-իռլանդական։ Մեծացել է կաթոլիկների ընտանիքում, ինչպես հետագայում նկարագրել է նրա մայրը, «շատ պահպանողական» հասարակության մեջ։
Ավարտել է Կաստրո-Վալիի միջնակարգ դպրոցը, իսկ 1994 թվականին՝ Սթենֆորդի համալսարանի հանրային քաղաքականության ֆակուլտետը։ Նրան շնորհվել է Ջոն Գարդների կրթաթոշակ, ինչպես նաև Ռոդսի կրթաթոշակ, որով նա 1995 թվականին ընդունվել Է Օքսֆորդի համալսարանի ասպիրանտուրա։ 2001 թվականին ստացել է Օքսֆորդի փիլիսոփայության դոկտորի աստիճան։ Նրա ատենախոսությունը գրվել է ՄԻԱՎ/ՁԻԱՀ-ի և բրիտանական ու ամերիկյան բանտերում առողջապահական համակարգի բարեփոխումների թեմայով։ Նա դարձել է Ռոդսի կրթաթոշակի առաջին դափնեկիրը, որը չի թաքցնում իր միասեռականությունը։
Առաջին ռադիոկայանը, որտեղ Մեդոուն հաղորդավար է աշխատել, Մասաչուսեթս նահանգի Հոլիոկ քաղաքում գտնվող WRNX (100,9 FM)-ն էր, որտեղ աշխատել է եթերի անցկացման համար նոր դեմքերի որոնման մրցույթում հաղթելուց հետո։ Նա դարձել է «The Dave in the Morning Show» առավոտյան շոուի երկրորդ հաղորդավարը։ Այնուհետև Մասաչուսեթս նահանգի Նորթհեմփթոն քաղաքում դարձել է «Մեծ նախաճաշ» հաղորդման հաղորդավար, որտեղ աշխատել է երկու տարի։ 2004 թվականի մարտին նա լքել է նախագիծը և միացել «Air America» նոր կայանին։ 2005 թվականի մարտին սկսվել է «Rachel Maddow Show»-ի երկժամյա ռադիոհաղորդումը, իսկ 2008 թվականի մարտին ստացել է ևս մեկ ժամ հաղորդման համար (6-ից մինչև 9-ը)։ 2008 թվականի սեպտեմբերին, երբ Ռեյչելը MSNBC-ում դարձել է գիշերային շոուի հաղորդավար, շոուն կրկին դարձել է երկժամյա։
2008 թվականի հունվարին Մեդոուն ստացել Է MSNBC-ի քաղաքական վերլուծաբանի տեղը և եղել է «Մրցավազք Սպիտակ տան համար» շոուի քննարկումների մշտական մասնակից և մասնակցել է նախագահական ընտրությունների լուսաբանմանը։ Նա այդ ժամանակ հաճախ է հայտնվել նաև «Հետհաշվարկ Քեյթ Օլբերմենի հետ» շոուում։
2010 թվականի հունվարի 21-ին «Air America»-ում տեղի է ունեցել նրա «Rachel Maddow Show» շոուի վերջին թողարկումը, որից երկու շաբաթ առաջ ընկերության սեփականատերերը  հայտ էին ներկայացրել սնանկացման մասին։
Մեդոուն իր կնոջ՝ նկարչուհի Սյուզան Միկուլայի հետ, որը Մասաչուսեթսից է, ապրում է Նյու Յորքում՝ Մանհեթենում։ Նրանք ծանոթացել են 1999 թվականին, երբ Միկուլան վարձել է Մադոուին՝ այգում աշխատանքներ կատարելու համար։ Ռեյչելն այդ ժամանակ գրել է իր ատենախոսությունը։ Չնայած Մասաչուսեթսի նահանգի՝ նույնասեռ ամուսնությունները ճանաչելուն՝ Մեդոուն և Միկուլան չեն ամուսնացել։


== Ծանոթագրություններ ==


== Արտաքին հղումներ ==
Профиль(անգլ.) и шоу(անգլ.) на сайте MSNBC